CELEX: 62017TN0827
Language: bg
Date: 2017-12-27 00:00:00
Title: Дело T-827/17: Жалба, подадена на 27 декември 2017 г. — Aeris Invest/ЕЦБ

19.2.2018   
            
            
               BG
            
            
               Официален вестник на Европейския съюз
            
            
               C 63/18
            
         Жалба, подадена на 27 декември 2017 г. — Aeris Invest/ЕЦБ
   (Дело T-827/17)
   (2018/C 063/24)
   Език на производството: испански
   
      Страни
   
   
      Жалбоподател: Aeris Invest Sàrl (Люксембург, Люксембург) (представители: R. Vallina Hoset, A. Sellés Marco, C. Iglesias Megías и A. Lois Perreau de Pinninck, abogados)
   
      Ответник: Европейска централна банка
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени решения LS/MD/17/405, LS/PT/17/406 и LS/MD/17/419 на ЕЦБ от 7 ноември 2017 г., и
            
         
               —
            
            
               да осъди Европейската централна банка да заплати съдебните разноски.
            
         
      Основания и основни доводи
   
   Подадена на основание член 263 ДФЕС и член 8, параграф 3 от Решение ЕЦБ/2004/3 на Европейската централна банка от 4 март 2004 г. относно публичния достъп до документите на ЕЦБ, настоящата жалба има за предмет отмяната на решения LS/MD/17/405, LS/PT/17/406 и LS/MD/17/419 на Европейската централна банка от 7 ноември 2017 г., постановени по потвърдителни заявления за достъп до документи на тази банка.
   В подкрепа на жалбата си жалбоподателят излага четири основания.
   
               1.
            
            
               Първо основание на жалбата: Решения LS/MD/17/405, LS/PT/17/406 и LS/MD/17/419 нарушават член 4, параграф 1, буква в) от Решението относно публичния достъп, доколкото на жалбоподателя се отказва достъп до информация под претекст, че всички или поне част от документите са обхванати от общата презумпция за неоповестяване, тъй като са поверителни и по отношение на тях важи приложимата за институциите професионална тайна.
            
         
               2.
            
            
               Второ основание на жалбата: Решение LS/PT/17/406 нарушава член 4, параграф 1, точка a), второ и шесто тире от Решението относно публичния достъп, тъй като в него се посочва, че оповестяването на използването на ELA от страна на Banco Popular в дните, предхождащи преструктурирането, както и информацията относно ликвидността и собствения капитал, биха могли реално и конкретно да подкопаят ефективността на паричната политика и финансовата стабилност на Съюза или на държава членка.
            
         
               3.
            
            
               Трето основание на жалбата: Решения LS/PT/17/406 и LS/MD/17/419 нарушават член 4, параграф 2, първо тире от Решението относно публичния достъп, тъй като в тях се посочва, че поисканите документи и информация съдържат чувствителна търговска информация, която може да засегне търговските интереси на Banco Popular и на Banco Santander.
            
         
               4.
            
            
               Четвърто основание на жалбата: Европейската централна банка е нарушила член 47 от Хартата на основните права на Европейския съюз, като е отказала на жалбоподателя достъп до документите, на които посочената институция се е основала, за да обяви преструктурирането на Banco Popular.